PN komited terus sokong PM demi kestabilan: Ronald

SERDANG, 9 Muharram 1444H, Ahad – Perikatan Nasional (PN) memberikan komitmen untuk terus menyokong kepimpinan Perdana Menteri Datuk Seri Ismail Sabri Yaakob demi kestabilan politik negara, kata Naib Presiden Bersatu Datuk Seri Dr Ronald Kiandee.

“Tempoh mandat Pilihan Raya Umum ke-14 (PRU14) akan tamat pada Mei tahun depan, jadi sehingga kini kita memberikan komitmen untuk terus menyokong Perdana Menteri (Ismail Sabri) dan kerajaan bagi memastikan kestabilan politik negara berkekalan sehingga PRU yang akan dipanggil (diumumkan),” kata beliau yang juga Ahli Majlis Tertinggi PN.

Beliau berkata demikian ketika ditemui pemberita selepas merasmikan Laman Padi serta Pelancaran Logo SMART SBB dan Sistem Pengurusan Maklumat Beras (RIMS), Ladang’57 iaitu Beras Wangi Horeca dan 3FR SOP Manual, sempena Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (MAEPS), di sini hari ini.

Parti komponen PN dianggotai oleh Bersatu, Parti Islam Malaysia (PAS), Parti Gerakan Rakyat Malaysia (Gerakan), Parti Solidariti Tanah Airku (STAR) dan Parti Maju Sabah (SAPP). – Bernama


CUEPACS harap skim pekerja kontrak JKM setimpal deskripsi kerja

KUALA LUMPUR, 27 Rabiulakhir 1442H, Ahad – Kongres Kesatuan Pekerja-pekerja Dalam Perkhidmatan Awam (CUEPACS) berharap skim perkhidmatan pekerja lantikan kontrak untuk Jabatan Kebajikan Masyarakat (JKM) tahun depan setimpal dengan deskripsi kerja yang akan dilaksanakan oleh mereka.

Presidennya, Adnan Mat berkata, pekerja lantikan kontrak berkenaan perlu menerima keistimewaan yang dinikmati penjawat awam lain di samping hal-hal kebajikan mereka turut dijaga.

“Sekiranya ada kekosongan untuk jawatan tetap, berikanlah keutamaan untuk mereka ini memasuki perkhidmatan secara tetap, berdasarkan pengalaman mereka berkhidmat. Jangan disia-siakan pengalaman dan khidmat mereka,” katanya dalam kenyataan hari ini.

Beliau mengulas laporan media semalam mengenai Kementerian Pembangunan Wanita, Keluarga dan Masyarakat (KPWKM) akan menambah sebanyak 8,000 perjawatan kontrak untuk JKM tahun depan.

Menteri berkenaan Datuk Seri Rina Mohd Harun dilaporkan berkata, langkah itu adalah selaras dengan penstrukturan semula JKM yang bertujuan meringankan beban kakitangan sedia ada bagi memastikan perkhidmatan terhadap rakyat dapat diperkasakan.

JKM ketika ini merupakan antara agensi kerajaan yang memainkan peranan penting dalam pembangunan sosial. Justeru, langkah KPWKM menyantuni golongan sasaran terutama ketika pandemik COVID-19 adalah langkah yang tepat dan wajar disokong oleh semua pihak. – Bernama


‘Reset’ Malaysia perlu dilakukan segera!

BANGI, 27 Rabiulakhir 1442H, Ahad – Semua pihak termasuk ahli politik digesa memberi tumpuan kepada pembangunan negara, dengan menzahirkan idea bagi memantapkan ekonomi serta meningkatkan perpaduan dalam kalangan rakyat.

Presiden Persatuan Peguam-Peguam Muslim (PPMM), Datuk Zainul Rijal Abu Bakar berkata, rakyat telah jelak dengan mainan politik pelbagai pihak.

“Bukan tidak boleh berpolitik tetapi berpada-padalah agar ia tidak menghalang pembangunan negara.

“Saya tidak menujukan saranan ini kepada parti politik tertentu atau blok yang mana satu, tetapi kepada semua yang terlibat termasuklah penyokong parti masing-masing,” katanya.

Beliau mengakui sudah tiba masanya Malaysia menekan butang ‘reset’ bagi memformatkan kembali negara ini.

Katanya, banyak perkara yang boleh diusahakan termasuk mencipta peluang pekerjaan kepada golongan kehilangan pekerjaan akibat COVID-19, mencari formula supaya harga rumah lebih mampu dibeli di kalangan khalayak awam, memanfaatkan tenaga muda yang ramai tidak digunakan serta menyatukan perpaduan rakyat.

Tambahnya, peranan ahli politik yang terlalu besar menyebabkan kedudukan politik sangat didambakan oleh pelbagai pihak.

Malah, kerakusan menjawat jawatan politik telah menjadi rahsia terbuka kepada orang ramai.

“Kita perlu fikirkan bagaimana ahli legislatif kita perlu menumpukan perhatian penuh kepada penggubalan undang-undang sahaja dan keperluan rakyat diambil perhatian pihak lain seperti penjawat utama awam ataupun pihak berkuasa tempatan.

“Dengan cara itu, penggubal undang-undang akan lebih fokus menghadiri persidangan dan berbahas dengan fakta yang benar.

“Saya bukanlah menidakkan sumbangan politikus sekalian tetapi kita perlu menganjak minda dan berinovasi dengan upaya untuk membangun negara bingkas berdiri dan keluar daripada krisis kesihatan ekonomi dan politik seperti yang dinyatakan di atas,” katanya.

Jelasnya, tumpuan kepada pembangunan negara akan kurang diberi perhatian selagi rakyat masih bergelut dalam kancah politik seperti hari ini.

Tambahnya, keprihatinan pihak kerajaan juga adakalanya kerana kekhuatiran kuasa politik dirampas.

“Sekali lagi saya menggesa semua rakyat Malaysia supaya dapat menganjak minda dan memikirkan kaedah untuk membangun negara bebas daripada belenggu politik kepartian seperti berlaku sekarang.

“Inilah masanya kita berkompromi demi membangunkan negara Malaysia. ‘Reset’ Malaysia perlu dilakukan segera,” katanya.


Tengku Maimun dahului senarai penerima darjah kebesaran, pingat

KUALA LUMPUR, 27 Zulhijjah 1441H, Isnin – Ketua Hakim Negara, Tan Sri Tengku Maimun Tuan Mat dan Pro-Canselor Universiti Teknologi Mara (UiTM), Tan Sri Dr Arshad Ayub mendahului senarai 829 penerima Darjah Kebesaran, Bintang dan Pingat Persekutuan 2020, hari ini.

Tengku Maimun dan Dr Arshad merupakan tokoh utama dikurniakan darjah kebesaran Seri Setia Mahkota (SSM) yang membawa gelaran ‘Tun’.

Gelaran berkenaan dianugerahkan sempena Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Mereka antara 31 individu yang akan menerima darjah kebesaran masing-masing dalam Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan (hari pertama) yang berlangsung di Istana Melawati, Putrajaya.

Empat lagi tokoh utama menerima darjah kebesaran Panglima Mangku Negara (PMN) yang membawa gelaran ‘Tan Sri’.

Tokoh berkenaan ialah Ketua Setiausaha Negara, Datuk Seri Mohd Zuki Ali, Peguam Negara, Tan Sri Idrus Harun, Panglima Angkatan Tentera, Jeneral Tan Sri Affendi Buang dan Ketua Polis Negara, Tan Sri Abdul Hamid Bador.

Seramai 12 lagi menerima Darjah Panglima Setia Mahkota (PSM) yang turut membawa gelaran ‘Tan Sri’, manakala 29 orang menerima Darjah Panglima Jasa Negara (PJN) dan lima penerima Darjah Panglima Setia Diraja (PSD), masing-masing membawa gelaran Datuk.

Penerima PSM ialah Ketua Pengarah Kesihatan, Datuk Dr Noor Hisham Abdullah, Presiden Mahkamah Rayuan, Datuk Rohana Yusuf, Ketua Pengarah Perkhidmatan Awam, Datuk Mohd Khairul Adib Abd Rahman, Panglima Tentera Darat, Jeneral Datuk Zamrose Mohd Zain, Panglima Tentera Udara, Jeneral Datuk Seri Ackbal Abdul Samad, bekas Timbalan Ketua Polis Negara, Datuk Mazlan Mansor dan Presiden Majlis Olimpik Malaysia (MOM), Datuk Seri Mohamad Norza Zakaria.

Turut menerima PSM ialah Pengerusi Petroliam Nasional Berhad (Petronas), Datuk Ahmad Nizam Salleh, Ketua Pegawai Eksekutif The Lotus Corporation Berhad, Datuk R. Doraisingam, Presiden Sunway Group Berhad, Datuk Chew Chee Kin, Pengarah Urusan Platinum Victory Holdings Sdn Bhd, Datuk Seri Gan Yu Chai, Pengasas dan Pengarah Urusan SENA Group of Companies yang juga Pengasas dan Pengarah Optimax Holding Berhad, Datuk Tan Boon Hock.

Penerima PJN antaranya ialah Ketua Audit Negara, Datuk Nik Azman Nik Abdul Majid, Ketua Setiausaha Kementerian Luar Negeri, Datuk Seri Muhammad Shahrul Ikram Yaakob, Ketua Pengarah Pelajaran, Dr Habibah Abdul Rahim, Setiausaha Kerajaan Negeri Sabah, Datuk Safar Untong dan Hakim Mahkamah Rayuan, Ravinthran N. Paramaguru.

Turut dianugerahkan PJN ialah Ketua Pengarah Keselamatan Negara, Mohd Rabin Basir, Ketua Setiausaha Kementerian Perdagangan Antarabangsa dan Industri, Datuk Lokman Hakim Ali, Setiausaha Kerajaan Negeri Kelantan, Datuk Nazran Muhammad dan Setiausaha Kerajaan Negeri Sarawak, Datuk Amar Jaul Samion dan bekas Ketua Setiausaha Kementerian Pelajaran, Datuk Dr Mohd Gazali Abas.

Penerima lain PJN ialah Panglima Armada Barat, Laksamana Madya Datuk Aris Adi Tan Abdullah, Panglima Angkatan Bersama, Leftenan Jeneral Datuk Suhaimi Mohd Zuki, Panglima Medan Tentera Darat, Leftenan Jeneral Datuk Mohd Nazir Mami dan Presiden Pusat Pengajian Pertahanan Nasional (PUSPAHANAS), Laksamana Madya Datuk N. Ganesh.

Di samping itu, Ketua Pengarah Perkhidmatan Kesihatan, Leftenan Jeneral Datuk Dr Md Amin Muslan, Timbalan Panglima Tentera Darat, Leftenan Jeneral Datuk Hasagaya Abdullah dan Timbalan Panglima Tentera Udara, Leftenan Jeneral Datuk Mohd Asghar Khan Goriman Khan juga menerima PJN.

Turut dianugerahkan PJN adalah Pengarah Cawangan Khas Bukit Aman, Datuk Mohamed Farid Abu Hassan, Pengarah Pengurusan Bukit Aman, Datuk Abd Rahim Jaafar, Pengarah Jabatan Siasatan Jenayah, Datuk Huzir Mohamed dan Pengarah Jabatan Integriti dan Pematuhan Standard, Datuk Zamri Yahya.

Antara penerima PJN yang lain ialah Naib Pengerusi CRSC Holdings Berhad, Datuk Mohamed Salleh Bajuri, Ahli Lembaga Amanah Tekun Nasional, Wan Mohd Shaharir Wan Abd Jalil, Presiden dan Ketua Eksekutif SIRIM Berhad, Prof Dr Ahmad Fadzil Mohamad Hani dan Pengarah Eksekutif Kumpulan Low Yat Group, Low Gee Teong.

Penerima PSD pula ialah Timbalan Ketua Setiausaha (Pengurusan) Jabatan Perdana Menteri, Mohammad Ismail, Ketua Pengarah Bahagian Hal Ehwal Undang-Undang Jabatan Perdana Menteri, Roziah Abudin, Ketua Unit Endokrin Hospital Putrajaya, Dr Zanariah Hussein, Ketua Jabatan Kecemasan dan Trauma Hospital Kuala Lumpur, Dr Mahathar Abd Wahab dan Pengarah Cawangan Tenaga Kerja ATM Briged, Jeneral S. Suriakala.

Selain itu, seramai 27 individu dikurniakan Johan Mangku Negara (JMN) antaranya, Ketua Pengarah Jabatan Kebajikan Masyarakat Zulkifli Ismail, Ketua Pengarah Jabatan Kimia Malaysia, Mohamed Zaini Abdul Rahman dan Ketua Pengarah Agensi Angkasa Malaysia, Azlikamil Napiah.

Sementara itu, antara ‘orang kuat’ barisan hadapan Kementerian Kesihatan Malaysia (KKM) iaitu Pengarah Bahagian Kawalan Penyakit, Dr Norhayati Rusli dikurniakan Johan Setia Mahkota (JSM) bersama 37 individu lain.

Antara tersenarai dalam 147 penerima Kesatria Mangku Negara (KMN) ialah Pengarah Bahagian Program TV Radio Televisyen Malaysia (RTM), Lokman Muda manakala penyampai berita dan wartawan penyiaran Media Prima, Pang Chinn Fei serta personaliti TV, Terrence Joseph Dass masing-masing tersenarai dalam 182 penerima Ahli Mangku Negara (AMN).

Tahun ini juga menyaksikan seramai 11 individu dianugerahkan Bintang Kesatria Setia Diraja (KSD), 328 Pingat Pangkuan Negara (PPN) dan 44 Pingat Bentara Setia Diraja (BSD). – Bernama


Ahli ISMA Johor mati lemas ketika memancing dekat Jeti Mados

KOTA TINGGI, 15 Safar 1443H, Rabu – Ahli Ikatan Muslimin Malaysia (ISMA) Johor, Amiruddin Abdul Malik, 53, merupakan salah seorang daripada mangsa yang ditemui mati lemas ketika memancing di Jeti Mados Kampung Air Putih, Ulu Tiram pada hari Isnin.

Angkatan Pertahanan Awam Malaysia (APM) Johor berkata, dua mangsa itu berjaya ditemui pagi ini oleh anggota APM dan Polis Diraja Malaysia (PDRM) atas bantuan maklumat daripada orang kampung sekitar kawasan tersebut.

“Mayat berkenaan diserahkan kepada PDRM untuk tindakan selanjutnya,” katanya dalam kenyataan, hari ini.

Semalam, Ketua Operasi dari Balai Bomba dan Penyelamat (BBP) Kota Tinggi yang juga Ketua Zon 2, Al Hasra Mohamed berkata, pihaknya menerima panggilan berhubung kejadian itu kira-kira jam 11.47 malam.

Seorang lagi mangsa dikenali Ramdan Sulaiman, 50.

“Berdasarkan maklumat awal, kedua-dua mangsa dipercayai sedang memancing ketika kejadian dan dipercayai lemas selepas hanya bot mereka sahaja ditemui.

“Jarak bot yang ditemui daripada jeti dianggarkan 400 meter dengan kedalaman air 15 meter.

“Bomba membuat ‘surface searching’ dibantu pasukan Polis Marin. Pasukan Penyelamat di Air (PPDA) JBPM negeri Johor telah berada di lokasi bagi menjalankan pencarian di lokasi tersebut,” katanya.


Tak gentar Israel, 90,000 rakyat Palestin bersolat di Masjid al-Aqsa

BAITULMAQDIS, 27 Ramadan 1442H, Ahad – Tembakan peluru getah, gas pemedih mata dan bom tangan sama sekali tidak menggentarkan jiwa umat Islam di Palestin untuk mengerjakan solat tarawih di Masjid al-Aqsa.

Malah, jumlah mereka yang menghadirkan diri untuk menyempurkan solat sunat berkenaan di masjid ketiga paling suci bagi umat Islam itu mencecah puluhan ribu.

Agensi berita Al Jazeera melaporkan, dianggarkan 90,000 umat Islam berkumpul di Masjid al-Aqsa bagi bersolat tarawih bersama-sama.

Mereka yang hadir datang daripada segenap usia sama ada warga emas, golongan muda termasuk kanak-kanak.

Kelmarin, Israel meningkatkan kawalan setelah berlakunya pertempuran yang mengakibatkan lebih daripada 200 penduduk Palestin tercedera.

Dalam kejadian itu, polis Israel melepaskan tembakan peluru getah, gas pemedih mata dan bom tangan ke arah penduduk Palestin di dalam Masjid al-Aqsa, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Media melaporkan, dalam pertempuran itu, rakyat Palestin yang melakukan tunjuk perasaan hanya membaling botol plastik ke arah polis Israel.

Sebaliknya, polis Israel melepaskan bom tangan dan air sampah yang berbau busuk.

“Kami juga melihat beberapa pergaduhan di mana orang-orang diseret ke tanah dan dipukul oleh polis Israel,” lapor media.

Pada masa sama, Israel bertindak merancang pengusiran penduduk Palestin di Sheikh Jarrah, Baitulmaqdis.

Rancangan itu mendapat kecaman dari dunia Arab termasuk Arab Saudi, Emiriah Arab Bersatu (UAE) dan Oman. – Agensi


Jelas tutup skandal 1MDB, kenapa tak siasat Apandi Ali?

BANGI, 29 Rabiulawal 1444H, Rabu – Tun Dr Mahathir Mohamad mempersoalkan kenapa sehingga kini tiada sebarang siasatan atau tindakan diambil terhadap bekas Peguam Negara, Tan Sri Apandi Ali.

Pengerusi Penaja Gerakan Tanah Air (GTA) itu berkata, kesalahan melepaskan bekas Perdana Menteri, Datuk Seri Najib Razak daripada sebarang tindakan undang-undang, jelas menunjukkan Apandi terbabit dalam menutup skandal 1Malaysia Development Berhad (1MDB).

Dr Mahathir pelik bagaimana Apandi sebagai Peguam Negara ketika itu dengan mudah melepaskan Najib, sedangkan sembilan hakim – seorang hakim Mahkamah Tinggi, tiga Mahkamah Rayuan dan lima Mahkamah Persekutuan – mendapati bekas Presiden UMNO itu bersalah.

“Bahkan seorang lagi hakim mahkamah tinggi, Datuk Azimah Omar, pada 23 Mei lalu di dalam penghakiman bertulisnya sebanyak 100 muka surat, yang menolak saman fitnah Apandi terhadap Lim Kit Siang, telah membuat kesimpulan bahawa Apandi antara lain.

“… adalah seorang penipu, gagal melaksana tugas sebagai Peguam Negara dan mempunyai asas untuk disiasat kerana disyaki bersubahat dan melindung jenayah 1MDB,” katanya dalam kenyataan, hari ini.

Menurut bekas Perdana Menteri itu, penghakiman itu juga mempersoal sikap dan tindakan Apandi yang bersungguh-sungguh menutup skandal 1MDB dan menyucikan Najib.

Ini termasuk, Apandi juga menolak bantuan undang-undang bersama dari pihak berkuasa Switzerland dan Department of Justice (DOJ) Amerika Syarikat sedangkan beliau sedar keperluan itu untuk siasatan 1MDB.

“Azimah turut menyatakan ‘rasa meluat mahkamah terhadap betapa kejinya kenyataan Apandi yang bercanggah, mengelak dan melakukan penipuan yang jelas’.

“Berikutan kenyataan Azimah, banyak laporan polis telah dibuat terhadap Apandi tetapi tiada sebarang tindakan diambil,” katanya.

Sebaliknya, Dr Mahathir berkata, Apandi pula diberi pampasan jutaan ringgit oleh kerajaan kerana pemerintahan terdahulu telah menamatkan perkhidmatannya berikutan gagal menjalankan tugas.

Tidak cukup dengan pampasan, beliau berkata, Apandi yang didapati bersalah oleh Mahkamah Tinggi sebagai seorang penipu dan perlu disiasat kerana disyaki bersubahat dalam skandal 1MDB, telah dilantik mengetuai jawatankuasa siasatan tuntutan Pulau Batu Puteh.

“Saya sebenarnya sudah menduga, setiap kali saya bersubahat mengenai salah laku kerajaan akan ditimbul perkara-perkara sebegini untuk menutup mulut saya.

“Mereka boleh cuba, tapi saya mahu ingatkan mereka bahawa selagi ada hayat, saya tidak akan bisu, buta atau tuli apabila melihat kemungkaran yang mereka lakukan,” katanya.

Pada masa sama, Dr Mahathir mengaku tiada sebarang halangan terhadap siasatan yang dibuat membabitkan buku ditulis bekas Peguam Negara ketika zaman Pakatan Harapan (PH), Tan Sri Tommy Thomas.

“Jika dirasa ada asas terhadap tuduhan yang dibuat terhadapnya atau pun sesiapa sahaja termasuk saya, undang-undang ada untuk tindakan seterusnya,” katanya.


Kes luar tabii: Keputusan mahkamah buka ruang cabar jenayah Syariah

BANGI, 13 Rejab 1442H, Khamis – Keputusan Mahkamah Persekutuan hari ini membuka ruang untuk mana-mana pihak mencabar peruntukan jenayah Syariah yang lain di masa akan datang.

Kebimbangan itu disuarakan Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar susulan Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Terdahulu, Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya.

Menyifatkan perkara tersebut sebagai mendukacitakan, Zainul Rijal berkata, keputusan mahkamah akan menjejaskan kedudukan undang-undang Syariah berkaitan kes liwat di negeri lain, selain Wilayah Persekutuan.

“Walaupun mahkamah hanya menyatakan Seksyen 28 tersebut sahaja tidak sah, tetapi ia akan membuka ruang pada masa hadapan untuk dicabar peruntukan jenayah Syariah yang lain.

“Saya sedang memikirkan langkah proaktif bagi membetulkan keadaan ini dari sudut aplikasi undang-undang Syariah dalam kerangka untuk mengarus perdana Syariah,” katanya dalam kenyataan, hari ini.

Pada 25 Mei lepas, Mahkamah Persekutuan membenarkan penangguhan kepada lelaki berumur 35 tahun bagi memulakan prosiding menerusi petisyennya terhadap kerajaan Selangor dan deklarasi bahawa Seksyen 28 Enakmen 28 Kesalahan-Kesalahan Jenayah Syariah (Selangor) 1995, tidak sah.

Pada 21 Ogos 2019, Ketua Pendakwa Syarie menerusi pendakwa Syariah memutuskan untuk mengemukakan pertuduhan di bawah Seksyen 28 Enakmen berkenaan terhadap lelaki itu di Mahkamah Tinggi Syariah Selangor.

Lelaki itu didakwa dengan pertuduhan cuba melakukan seks di luar tabii dengan seorang lelaki lain di sebuah rumah di Selangor pada 9 November 2018.


Waspada terima panggilan ‘scam’ menyamar pegawai JPDP

BANGI, 12 Jamadilawal 1444H, Rabu – Jabatan Perlindungan Data Peribadi (JPDP) menegaskan tiada sebarang panggilan menggunakan nombor telefon bimbit persendirian dibuat oleh mana-mana pegawainya bagi tujuan dakwaan, ancaman atau salah laku terhadap orang awam.

Jabatan itu dalam satu kenyataan berkata, sebarang pengumuman atau pemakluman mengenai urusan berkaitan JPDP akan dilakukan melalui saluran rasmi seperti e-mel, laman web dan platform media sosial, bukan menggunakan nombor telefon persendirian dengan penggunaan gaya bahasa yang meragukan.

Justeru, orang ramai diingatkan supaya berwaspada dengan panggilan daripada individu yang tidak dikenali dan menyamar sebagai pegawai JPDP dengan mendakwa kononnya orang yang dihubungi telah melakukan kesalahan.

Pada masa sama, JPDP turut menasihatkan orang ramai untuk mengambil langkah-langkah sewajarnya apabila menerima panggilan ‘scam’ berkenaan.

“Jangan sesekali berikan data peribadi termasuk maklumat perbankan kepada pemanggil.

“Jangan sesekali klik atau mengakses pautan atau lampiran yang dihantar oleh pemanggil,” katanya.

JPDP turut mengingatkan untuk melakukan semakan terhadap e-mel atau mesej yang diterima dengan pihak JPDP sebelum sebarang tindakan diambil.

“Laporkan panggilan scam tersebut kepada Polis Diraja Malaysia (PDRM).

“Hubungi Pusat Respons Scam Kebangsaan (NSRC) di nombor 997 untuk melaporkan sebarang kejadian penipuan kewangan dalam talian (jika menjadi mangsa scam),” katanya.


Syarat i-Sinar terlalu ketat, tak adil: Pakar ekonomi

KUALA LUMPUR, 17 Rabiulakhir 1442H, Khamis – Meskipun program i-Sinar, iaitu pengeluaran caruman daripada Akaun 1 Kumpulan Wang Simpanan Pekerja (KWSP) yang baru-baru ini telah diperluaskan kepada lebih ramai ahli yang terjejas, namun masih banyak rungutan dan keluhan yang kedengaran.

Ada yang memperli i-Sinar sebagai ‘i-Sedih’, ‘i-Malap’ dan pelbagai lagi nama ejekan, berikutan syarat yang dikenakan terlalu ketat, yang mana salah satunya apabila kemudahan itu hanya terpakai kepada mereka yang berhadapan dengan pengurangan pendapatan sebanyak 30 peratus dan ke atas.

Pakar Ekonomi yang juga Profesor Kanan Fakulti Ekonomi dan Perniagaan Universiti Malaysia Sarawak Datuk Shazali Abu Mansor, menyifatkan kadar minimum pengurangan gaji sebanyak 30 peratus itu tidak munasabah dan tidak adil.

KWSP tidak seharusnya meletakkan syarat peratusan yang terlampau ketat, sebaliknya memudahkan pengeluaran kepada pencarum yang terdesak dan memerlukan wang, untuk kelangsungan kehidupan.

“Jika kurang gaji 30 peratus baru boleh keluar itu tidak adil, mereka yang bergaji kecil dan mengalami pengurangan gaji sebanyak 20 peratus, tidak layak untuk membuat pengeluaran, tetapi mereka yang bergaji besar dan dipotong gaji 30 peratus, pula layak.

“Tidak munasabah cara ini, seharusnya kenalah permudahkan, mereka ini dah jatuh, jatuh lagi ditimpa tangga apabila tidak layak untuk mengeluarkan wang sendiri, kerajaan perlu fikirkan cara yang lebih baik,” katanya kepada Bernama ketika dihubungi di sini hari ini.

Beliau berkata memandangkan syarat ketat itu bukan dicapai di Parlimen, maka KWSP tidak perlu meletakkan syarat yang berat, sebaliknya membenarkan pengeluaran kepada pencarum yang mengalami pengurangan gaji, tanpa mengira berapa pun pemotongan yang dihadapi.

“Kalau seseorang itu ada wang dan tidak terjejas, mereka tidak pergi ke KWSP untuk meminta-minta hak mereka, tetapi kalau mereka pergi dan sanggup berbaris lama, itu bermakna mereka betul-betul terdesak dan memerlukan wang,” katanya.

Shazali berkata kerajaan juga seharusnya membenarkan para pencarum mengeluarkan sejumlah wang bagi tujuan modal berniaga, untuk meneruskan kelangsungan kehidupan yang terjejas, dengan syarat mereka membayar semula pengeluaran yang dibuat.

Dalam pada itu, Presiden Kongres Kesatuan Sekerja Malaysia (MTUC) Datuk Abdul Halim Mansor berkata, bagi pencarum yang terkeluar daripada syarat namun benar-benar memerlukan pengeluaran tersebut, seharusnya membuat rayuan kepada KWSP.

“Meskipun syarat itu adalah ketetapan KWSP, namun pekerja boleh ke KWSP dan membuat rayuan, saya berharap KWSP akan mempertimbangkan mereka yang benar-benar memerlukan,” katanya.

Namun dalam masa sama, pencarum yang layak membuat permohonan dan menerima wang i-Sinar mesti memahami bahawa ia adalah ‘wang bantuan kesukaran’, maka ia perlu dibelanja mengikut keperluan.

“MTUC khuatir wang i-Sinar yang dikeluarkan dibelanjakan pada yang luar daripada yang diobjektifkan dan selepas wang itu habis, mereka masih menghadapi kesukaran dan masih tidak mencarum semula ke KWSP, ketika itu bantuan apa yang boleh dikeluarkan oleh KWSP dan kerajaan,” katanya.

Tambahnya, di bawah Akta Kerja 1955, sesuatu syarikat itu tidak boleh sewenang-wenangnya memotong gaji pokok pekerja dan sebarang pemotongan gaji perlu dimohon terlebih dahulu kepada Jabatan Tenaga Kerja.

Rabu lepas, KWSP mengumumkan dua kategori pencarum yang layak membuat pengeluaran, yang mana kategori satu adalah pencarum yang bekerja dalam sektor formal, bekerja sendiri, bekerja dalam sektor ekonomi gig, ahli yang sudah lama tidak mencarum, hilang pekerjaan, suri rumah atau ahli yang diberi notis cuti tanpa gaji.

Kriteria bagi kategori 1 adalah ahli yang tiada caruman dengan KWSP sekurang-kurangnya selama dua bulan berturut-turut semasa permohonan; atau ahli yang masih bekerja tetapi telah mengalami pengurangan gaji pokok sebanyak 30 peratus dan ke atas selepas Mac 2020.

Bagi kategori 2, ia adalah untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas, termasuk pengurangan gaji dan elaun, atau pemotongan tuntutan kerja lebih masa, selepas Mac 2020, dan pengurangan itu hanya boleh dikenal pasti melalui dokumen yang diberikan. – Bernama


Tiada cadangan SOP khusus solat terawih

PUTRAJAYA, 2 Rejab 1443H, Jumaat – Kerajaan tidak bercadang mewujudkan satu prosedur operasi standard (SOP) khusus bagi pelaksanaan solat terawih di masjid serta surau sempena Ramadan tahun ini, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata SOP sedia ada berkaitan pelaksanaan solat berjemaah di masjid dan surau adalah terpakai bagi pelaksanaan solat terawih.

“Sekarang (pelaksanaan ibadah) masih berjalan mengikut SOP sedia ada, tidak kira sewaktu solat atau berada di kedai makan.

“SOP ditentukan Kementerian Kesihatan perlu sentiasa dipatuhi dan setakat ini, tiada (SOP) khusus untuk solat terawih,” katanya kepada pemberita selepas pelancaran Bulan Solat Peringkat Kebangsaan 2022 di sini hari ini.

Antara SOP pelaksanaan solat berjemaah di masjid dan surau pada masa ini adalah semua ahli jemaah yang hadir hendaklah membawa sejadah masing-masing sebelum hadir ke masjid, selain jemaah diwajibkan memakai pelitup muka.

Selain itu, pengurusan masjid hendaklah membuat penandaan jarak antara jemaah sekurang-kurangnya satu meter.

Mengenai penyebaran ajaran ‘mimpi’ lelaki Pakistan oleh Gerakan Akhir Zaman (Gaza) di negara ini, Idris berkata Jabatan Agama Islam Selangor (JAIS) diarah untuk menyiasat perkara tersebut.

“Jika ia berlaku di mana-mana negeri, Jabatan Kemajuan Islam (Jakim) akan hubungi Jabatan Agama Islam negeri untuk diambil tindakan sewajarnya.

“Kita akan ambil tindakan seperti ajaran Perjalanan Mimpi Yang Terakhir (PMYT). Jika ada laporan mengenai ajaran sesat ini di media sosial, kita juga akan laporkan kepada Suruhanjaya Komunikasi dan Multimedia Malaysia (MCMC),” katanya.

Media sebelum ini melaporkan kumpulan Gaza itu mengajak orang ramai mempercayai seorang lelaki dari Pakistan, Muhammad Qasim Abdul Karim, yang mendakwa hanya mengikut kehendak ALLAH SWT di dalam mimpinya.

Mengenai Bulan Solat Peringkat Kebangsaan 2022, Idris berkata program tersebut adalah cetusan ideanya bagi memberi kesedaran dan peringatan yang solat penting dalam kehidupan.

“Solat ini teras kehidupan, akibat pengabaian solat akan berlaku macam-macam perkara misalnya jika jadi suami, mungkin jadi suami yang tidak bertanggungjawab,” katanya.

Antara program yang diatur sempena Bulan Solat Peringkat Kebangsaan 2022 adalah program Jom Solat Bersama Anak Muda di Kuala Lumpur dan Program Penghayatan Solat Peringkat Daerah dan Jajahan Negeri Kelantan. – Bernama


Mana peranan Ahli Parlimen Islam dalam perjuangan anak Loh: Wanita BERJASA

Oleh Zuhayati Yazid

BANGI, 21 Rejab 1443H, Rabu – Wanita BERJASA mempersoalkan di mana peranan Ahli-ahli Parlimen Islam dalam perjuangan isu anak-anak mualaf Loh Siew Hong.

Membidas sikap berdiam diri para pemimpin, Ketua Wanita BERJASA, Ustazah Siti Umi Kalsom Hussin berkata, situasi tersebut membimbangkan dan tidak wajar dibiarkan memandangkan ia merupakan isu akidah yang merupakan sebahagian daripada maqasid syarak.

“Kalau sekali pun tidak tahu makna maqasid syarak, cukup ada iman dan rasa mahu mempertahankan aqidah rakyat.

“Tetapi sangat mendukacitakan isu akidah ini dipandang sepi oleh pemimpin-pemimpin Islam di negara kita,” katanya dalam kenyataan, hari ini.

Beliau turut mempersoalkan apa perjuangan sebenar Ahli-ahli Parlimen Islam apabila melibatkan diri dalam dunia politik sekiranya isu melibatkan akidah tidak diperjuangkan selain dianggap sesuatu yang remeh.

“Sepatutnya menjadi pertimbangan utama kepada rakyat untuk memilih pemimpin pada Pilihan Raya Umum ke-15 (PRU-15),” katanya.

Pada masa sama, Ustazah Siti Umi Kalsom juga mempersoalkan sama ada keputusan kepada isu tiga anak Loh ini juga merupakan ‘citra Keluarga Malaysia’ seperti yang dicanangkan Perdana Menteri.

“Kalau inilah rupa paras ‘Keluarga Malaysia’ bagaimanakah penghujungnya?

“Adakah kita akan mencipta sejarah sebagai penghancur kepada benteng-benteng yang telah dibina oleh nenek moyang kita yang mereka pertahankan dengan darah dan air mata,” katanya.

Sehubungan itu, beliau menggesa rakyat ‘membersihkan’ pemimpin-pemimpin yang tidak menjaga akidah rakyat pada Pilihan Raya Negeri (PRN) Johor, bulan depan.

Isu anak remaja Loh Siew Hong menjadi tular apabila mendakwa anaknya dilarikan ketika dia menerima rawatan selepas dicederakan dan didera bekas suaminya, Nagahswaran pada 2019.

Nagahswaran, dikatakan menukar agama tiga kanak-kanak itu kepada Islam tanpa kebenarannya.

Bagaimanapun, Isnin lalu, Mahkamah Tinggi Kuala Lumpur memerintahkan tiga orang kanak-kanak yang telah diislamkan tanpa kebenaran dikembalikan kepada ibu kandungnya serta merta.

Ketika ini, ketiga-tiga anaknya iaitu pasangan kembar berusia 14 tahun dan seorang lelaki berusia 10 tahun diletakkan di bawah jagaan Jabatan Kebajikan Masyarakat (JKM) dan Jabatan Agama Islam Perlis walaupun sebelum ini wanita itu telah mendapat hak penjagaan penuh.


PRN Johor: Jangan sesekali BN beri kerusi Melayu pada Makkal Sakti

Oleh Siti Hafidah Abd Ghaffar

BANGI, 28 Jamadilakhir 1443H, Isnin – Meskipun sudah lebih seminggu pembubaran Dewan Undangan Negeri (DUN) Johor, masih tiada ura-ura parti politik Melayu akan bergabung untuk bertanding pada Pilihan Raya Negeri (PRN).

Namun yang pasti, rakyat tidak akan memberi muka kepada Barisan Nasional (BN) sekiranya mengemukakan calon bukan Islam di kawasan majoriti Melayu – meskipun atas nama ‘Friends of BN’.

Ia susulan hasrat Parti Makkal Sakti Malaysia (Makkal Sakti) untuk bertanding pada PRN Johor menerusi tiket BN.

Sebelum ini, Presiden Makkal Sakti, Datuk Seri RS Thanenthiran berkata, hasrat parti itu untuk bertanding pada PRN Johor sudah disampaikan kepada Pengerusi BN, Datuk Seri Dr Ahmad Zahid Hamidi.

Katanya, pucuk pimpinan BN juga memberikan maklum balas positif berhubung hasrat itu.

Atas dasar tidak mahu kaduk naik junjung seperti parti komponen, tinjauan Ismaweb.net mendapati rata-rata pengguna media sosial mendesak pemimpin BN untuk tidak membenarkan Makkal Sakti bertanding di kerusi majoriti Melayu.

“Jangan letakkan tempat majoriti Melayu. Pergi main (bertanding) dekat kawasan lain. Letak dekat kawasan majoriti Melayu memang bungkus,” kata Umar Ali.

“Jangan bagi kawasan Melayu. Asyik nak menang mudah je. Tak nak kerja keras untuk menawan pengundi dari kaum sendiri. Lepas menang mendongak ke langit,” demikian kata Abdul Hakkim Zainudin.

Sementara itu, netizen yang dikenali sebagai Mohd Anuar Jalal menggesa BN meletakkan calon mengikut majoriti kaum penduduk.

“Kalau letak calon lain. Harus kami tak undi!” tegasnya.


Jumlah individu hilang pekerjaan antara fokus Dewan Rakyat hari ini

KUALA LUMPUR, 22 Safar 1443H, Rabu – Jumlah individu yang kehilangan pekerjaan sejak pelaksanaan Perintah Kawalan Pergerakan (PKP) merupakan antara persoalan yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat persidangan Dewan Rakyat, perkara itu terkandung dalam sesi pertanyaan bagi jawab lisan yang akan diajukan Su Keong Siong (PH-Kampar) kepada Menteri Pelancongan, Seni dan Budaya.

Su turut bertanya mengenai langkah kerajaan dalam membantu golongan yang hilang pekerjaan, terutamanya sektor pelancongan, hotel dan industri makanan dan minuman (F&B) untuk mendapat kembali pekerjaan masing-masing.

Dalam sesi sama, Datuk Seri Abdul Azeez Abdul Rahim (BN-Baling) meminta Menteri Kewangan menyatakan status terkini program i-Citra Kumpulan Wang Simpanan Pekerja (KWSP) yang dilaksanakan pada Julai 2021.

Selain itu, Chan Foong Hin (PH-Kota Kinabalu) meminta Menteri Kanan Pendidikan menyatakan mengenai status pengedaran 150,000 unit komputer riba yang diluluskan dalam Belanjawan 2021, terutamanya di Sabah.

Beliau juga bertanyakan sama ada kementerian akan menambah lagi pengedaran komputer riba bagi memudahkan pelaksanaan program Pengajaran dan Pembelajaran di Rumah (PdPR) sepanjang tempoh pandemik COVID-19.

Persidangan Parlimen kemudian disusuli sesi perbahasan Rancangan Malaysia Ke-12 (RMK12) yang masuk hari kedua, hari ini.

Semalam, seramai 17 Ahli Parlimen mengambil bahagian pada sesi perbahasan RMK12 selepas dibentangkan oleh Perdana Menteri Datuk Seri Ismail Sabri Yaakob, pada Isnin.

Mesyuarat Penggal Keempat Parlimen ke-14 akan berlangsung selama 17 hari hingga 12 Oktober ini. – Bernama


Lelaki hayun parang atas kereta peronda positif dadah

IPOH 1 Safar 1443H, Rabu – Warga emas yang bertindak agresif atas kereta peronda polis sambil menghayunkan parang serta sabit panjang dalam kejadian di hadapan Balai Polis Gopeng, semalam disahkan positif dadah.

Ketua Polis Perak, Datuk Mior Faridalathrash Wahid berkata, semakan juga mendapati suspek lelaki berusia 61 tahun itu mempunyai 16 rekod lampau berkaitan jenayah dan dadah.

Lelaki tempatan itu yang menunggang motosikal sambil membawa sebilah parang dan sabit panjang memasuki kawasan Balai Polis Gopeng kira-kira jam 8 pagi semalam.

“Suspek kemudian bertindak melibaskan parang dan sabit yang dibawanya di hadapan pintu masuk balai berkenaan sebelum pegawai yang melihat kejadian itu cuba menenangkan suspek serta mendapatkan bantuan bagi mengelakkan sebarang kejadian tidak diingini berlaku.

“Suspek kemudian keluar dari kawasan balai menuju ke Jalan Ipoh-Kuala Lumpur namun berjaya disekat oleh pihak polis di hadapan pagar balai dengan menempatkan sebuah kereta peronda di tengah jalan sebagai penghalang kepada orang awam melalui jalan tersebut.

“Namun suspek meluru ke arah kereta peronda itu sebelum memanjat dan berdiri di atasnya sambil melibatkan parang serta sabit bagi mengelakkan dirinya didekati pihak polis,” katanya dalam satu kenyataan, hari ini.

Mior Faridalathrash berkata, pihak bomba tiba di lokasi kejadian kira-kira jam 8.30 dan bertindak menyemburkan air ke arah mangsa sebelum dia berjaya diberkas.

Katanya suspek yang terjatuh sebelum proses tangkapan dilakukan dan berlaku sedikit kecederaan dalam pergelutan berkenaan.

“Hasil ujian air kencing mendapati suspek positif dadah jenis syabu dan kita juga merampas sebilah parang, sabit, sebuah motosikal serta serangkai kunci dalam kejadian tersebut,” katanya.

Sehubungan itu, beliau menasihati orang ramai tidak membuat sebarang spekulasi berkaitan kejadian tersebut bagi mengelakkan kekeliruan serta kegusaran dalam masyarakat.

“Kes kini disiasat mengikut Seksyen 427 Kanun Keseksaan; Seksyen 90 Akta Polis 1967; Seksyen 6(1) Akta Bahan Kakisan dan Letupan serta Seksyen 15(1)(a) Akta Dadah Berbahaya,” ujar Mior Faridalathrash.

Terdahulu tular satu rakaman video menunjukkan seorang lelaki bersenjatakan sebilah sabit mengamuk di hadapan balai polis di Gopeng, Perak.


APMM gagalkan cubaan seludup lima tan daun ketum

ALOR SETAR, 2 Jamadilakhir 1443H, Rabu – Agensi Penguatkuasaan Maritim Malaysia (APMM) menggagalkan cubaan menyeludup ke negara jiran lima tan daun ketum dianggarkan bernilai RM900,000 di kedudukan 2.0 batu nautika dari muara Kuala Kedah, di sini, awal pagi semalam.

Pengarah Maritim Kedah dan Perlis Mohd Zawawi Abdullah berkata berdasarkan maklumat dan intipan pihaknya mengenai aktiviti penyeludupan berskala besar di perairan itu, sebuah bot APMM telah digerakkan ke lokasi kira-kira 1.40 pagi.

“Setibanya di lokasi sebuah bot fiber tanpa nombor pendaftaran dan mencurigakan dikesan keluar menuju muara Kuala Kedah dan sebaik menyedari kehadiran pihak berkuasa, suspek cuba memecut bot menuju ke daratan berhampiran.

“Namun bot tersebut berjaya dipintas dan dua lelaki tempatan berusia 30-an ditahan. Pemeriksaan di atas bot itu menemukan 200 bungkusan plastik hitam disyaki daun ketum dianggarkan seberat dua tan,” katanya pada sidang media di sini hari ini.

Katanya, susulan penahanan dua suspek itu pihaknya menemukan 300 bungkusan plastik hitam lagi berisi tiga tan daun ketum di satu lokasi pemunggahan di kedudukan 4.0 batu nautika timur Kuala Kedah.

Menurutnya, kesemua daun ketum itu cuba diseludup ke negara jiran melalui jalan laut berikutan harga pasaran di Thailand mencecah lebih RM180 sekilogram berbanding RM40 sekilogram di pasaran tempatan.

Mohd Zawawi berkata kedua-dua suspek dipercayai menerima upah sekitar RM700 bagi setiap penghantaran berdasarkan berat timbangan daun ketum yang dibawa.

Katanya, kesemua daun ketum berserta bot fiber dengan dua enjin dirampas dan dibawa ke jeti Zon Maritim Kuala Kedah untuk tindakan lanjut dan kes disiasat mengikut Seksyen 30(3) Akta Racun 1952.

“Ini merupakan rampasan terbesar bagi Maritim Malaysia tahun ini, walaupun telah banyak rampasan dan tangkapan dilakukan sebelum ini, namun aktiviti ini dilihat terus aktif oleh penyeludup bagi mengambil jalan mudah untuk menjana pendapatan lumayan,” katanya. – Bernama


Kerajaan jamin kebebasan media: PM

KUALA LUMPUR, 10 Safar 1444H, Rabu – Perdana Menteri Datuk Seri Ismail Sabri Yaakob hari ini memberi jaminan kepada pengamal media di dalam negara bahawa mereka bebas melaporkan sebarang berita, namun ia mesti bersandarkan fakta yang benar dan sahih.

Dalam hal ini, perdana menteri berkata sebagai penyebar maklumat, beliau yakin setiap media sedar mengenai batasan dan tanggungjawab mereka.

“Yang saya tahu, media mesti bertanggungjawab iaitu menceritakan perkara yang sebenar, memberikan informasi yang sebenar.

“Jika memberikan informasi yang sebenar, pasti tidak akan ada bantahan dan kekangan daripada kerajaan tentang bagaimana berita tersebut nak disampaikan,” katanya kepada pemberita ketika mengadakan kunjungan ke Media Prima di Sri Pentas, di sini.

Terdahulu beliau ditemu bual oleh penyampai saluran radio Hot FM, 8FM, dan Molek FM.

Mengulas lanjut, Ismail Sabri turut percaya jaminan kerajaan terhadap kebebasan media diterjemah melalui tindakan kerajaan.

“Jika ada yang lebih dari sepatutnya atau dibenarkan, pasti kerajaan akan menegurnya.

“Setakat ini tak ada media yang ditutup atau ditarik lesen sebagainya, itu maknanya kerajaan memberikan kebebasan kepada media,” katanya.

Menyifatkan peranan media arus perdana amat penting dalam menyebar maklumat sebenar, perdana menteri turut berharap orang ramai agar tidak hanya bergantung kepada media sosial untuk mendapatkan maklumat.

“Seperti kita tahu hari ini, pelbagai informasi yang tidak tepat, informasi yang diselewengkan yang menyebabkan rakyat terkeliru.

“Jadi, sebab itulah bagi saya penting media arus perdana seperti TV3 dan media cetak yang ada pada hari ini memberikan informasi sebenar, tidak mengelirukan,” katanya. – Bernama


Apa niat ultra kiasu sensasikan berita selebriti agama?

BELUM reda lagi berita sensasi selebriti agama didakwa dan dituduh rogol, tiba-tiba muncul pula berita seorang lagi selebriti agama, didakwa terlibat dalam berkaitan seks, kes cabul. Laporan polis telah dibuat oleh mangsa. Namanya masih belum diketahui setakat ini.

Apapun seseorang itu yang dituduh itu, tidak bersalah, sehingga dibuktikan bersalah.

Peliknya, kenapa media ultra kiasu yang sama, suka sangat mensensasikan berita-berita berkaitan dengan ‘orang agama’, sedangkan orang bukan bidang agama, selebriti bukan Islam, tidak kurang banyaknya terlibat dalam perlakuan sensasi ini.

Seolah-olah ada perancangan untuk memburukkan imej Islam dengan mensensasikan berita-berita yang ada kaitan dengan selebriti yang kononnya ada agama.

Secara tidak langsung, ini akan merosakkan orang Islam yang lain, bila ada yang berfikir, “kalau orang agama pun buat  macam, aku yang kurang agama, lagilah boleh buat”.

Jika mereka ‘ada agama’, sudah tentu mereka tidak akan buat benda-benda macam itu.

Sebab ‘tidak ada agamalah’, mereka terjebak, walaupun bergelar orang agama atau ustaz/ustazah atau ada berlatar belakangnya agama.

Padahal, tidak kurang, kadang kala, saban hari, orang agama yang bergelar paderi, ada sahaja yang ditangkap dan didakwa terlibat dalam kegiatan tidak bermoral berkaitan seks, terutama liwat. Itu baru betul ‘orang agama’. Kenapa media ultra kiasu buat diam sahaja?

Bila ada kaitan dengan agama mereka, berita disenyapkan. Tidak disensasikan. Tetapi bila berkaitan dengan ‘keburukan’ yang ditimbulkan oleh orang agama (Islam), disensasikan.

Kena faham selebriti yang terlibat dalam program realiti agama atau ustaz segera, tidak semesti mereka itu orang agama.

Definisi selebriti agama, perlu diberikan makna yang jelas. Bila masuk TV, bertanding dalam program realiti ‘agama’, boleh bawa ayat Quran dan Hadis sikit, maka sudah ada label selebriti agama. Wajah agama diberikan. Sedangkan, itu bukan medan sebenar untuk mencari orang agama.

Tidak dinafikan ada celebriti agama yang benar-benar beragama hasil daripada program realiti agama. Tetapi yang tidak menghayati agama, itu bukan orang agama. Label agama (Islam) terlalu mahal untuk diberikan kepada selebriti agama, atau dikenali dengan istilah, budak baru nak up (BBNU).

Lebih malang lagi, jika label dai’ itu diberikan. Kalau label biasa-biasa, tidak mengapa lagi. Tetapi bila label atau disebut dai’, itu ada masalah. Dai’ bermaksud pendakwah. Perkataan dai dan dakwah, amat besar erti dan harga yang perlu dibayar.

Sudah sampainya masa program realiti agama diteliti oleh JAKIM atau Jabatan Agama, dengan mendalam selepas ini. Label-label seperti Dai’, eloklah tidak dipakai kepada seseorang itu. Cukup dengan nama individu sahaja.

Bukan apa, bila label yang berbunyi ‘Islamik’ digunakan, ditakuti akan mencemarkan imej Islam. Individu pada saya tidak penting, tetapi agama itu jauh lebih penting. Misalnya, jika saya bersalah, cukup dengan saya disabitkan, jangan dikaitkan dengan agama (Islam).

Jika seseorang individu, meskipun bergelar ustaz atau selebriti agama, terlibat dalam aktiviti tidak bermoral, individu itulah kena bertanggungjawab. Jangan dipalitkan agama bersama. Rosak imej agama kita.

Kepada media ultra kiasu yang selalu mensensasikan berita-berita selebriti agama, hentikanlah. Saya yakin pemberitanya majoriti orang Islam, tetapi bos atasnya adalah ultra kiasu.

Saya cukup bimbang, perancangan ultra kiasu untuk merosakkan imej Islam, dengan mensensasikan berita yang ada kaitan dengan ‘orang agama’ atau selebriti agama.

Prof Dr Ridhuan Tee Abdullah


Sekatan masuk Kota Lama Baitulmaqdis dihapuskan

BAITULMAQDIS, 14 Ramadan 1442H, Isnin – Warga Palestin berkumpul di luar Gerbang Damsyik, setelah sekatan yang dibuat polis negara haram Israel dihapuskan.

Ribuan rakyat memenuhi plaza Baitulmaqdis Timur semalam sambil mengibar bendera Palestin selepas polis membenarkan mereka memasuki pintu masuk ke Kota Lama Baitulmaqdis.

Bagaimanapun, pertempuran baharu tercetus apabila polis Israel menyerang orang ramai untuk merampas bendera.

Tatkala orang ramai meraikan khabar gembira itu, Ahli Parlimen dari minoriti Arab Israel, mengkritik keputusan untuk meletakkan sekatan itu sebelum ini.

“Keputusan untuk membuka semula (sekatan) adalah tepat.

“Ia adalah keputusan yang betul dan mereka harus berhenti menyerang warga Palestin,” katanya kepada Reuters.

Pertempuran berlaku sejak awal bulan Ramadan iaitu pada 13 April dan menimbulkan ketegangan di bandar suci.

Terdapat konfrontasi di antara pemuda melempar batu dan polis dengan alat rusuhan untuk menyuraikan orang ramai berhimpun, menggunakan kuda dan kenderaan yang menyembur air busuk.

Ketegangan turut berlaku di Tebing Barat yang diduduki, menyaksikan protes dalam solidariti dengan penduduk Baitulmaqdis Timur bahkan puluhan roket ditembak oleh kumpulan pejuang Palestin dari Gaza ke Israel. – Agensi


Mesir longgarkan sekatan COVID-19

KAHERAH, 19 Syawal 1442H, Isnin – Mesir akan menarik semula sekatan yang dikenakan pada bulan ini bagi mengekang penyebaran coronavirus, termasuk penutupan awal kedai dan restoran mulai Selasa ini, kata Kabinet.

Sejak 6 Mei, kedai, pusat membeli-belah dan restoran perlu ditutup pada jam 9 malam susulan peningkatan jangkitan.

Mesir mengenakan langkah tegas pada awal pandemik, menutup ruang udaranya dan menetapkan perintah berkurung pada waktu malam setiap hari bagi memerangi penularan virus itu.

Semalam Kabinet berkata, sebagai sebahagian daripada usaha menyelamatkan sektor pelancongan, pihaknya melengkapkan pemvaksinan pekerja di semua hotel di wilayah Sinai Selatan dan Laut Merah serta merancang untuk memvaksinasi semua penduduk di dua pusat peranginan Hurghada dan Sharm el-Sheik.

Hasil pelancongan – sumber mata wang asing yang penting bagi Mesir – merosot 70 peratus pada tahun 2020 disebabkan oleh pandemik coronavirus.

Pelancongan kebiasannya merangkumi hingga 15 peratus daripada produk domestik kasar.

Mei lalu, Menteri Pelancongan dan Antikuiti, Khaled El-Enany berkata, Mesir optimis mengalu-alukan lebih ramai pengunjung tahun ini dengan jumlah yang meningkat secara berterusan sejak Januari hingga sekitar setengah juta pelancong sebulan.

Mesir secara rasmi mengesahkan 260,659 kes coronavirus termasuk 15,001 kematian pada hari Sabtu.

Bagaimanapun, pegawai dan pakar mengatakan jumlah sebenar jangkitan jauh lebih tinggi, namun tidak digambarkan dalam angka kerajaan kerana kadar ujian rendah dan pengecualian hasil ujian swasta. – Agensi


Militan IS serang penjara Afghanistan

KABUL, 13 Zulhijjah 1441H, Isnin – Kumpulan militan IS mendakwa bertanggungjawab atas serangan kompleks oleh pengebom bunuh diri yang meletupkan kereta dan lelaki bersenjata terhadap penjara di timur Afghanistan yang menyebabkan tiga orang terbunuh dan 24 lain cedera.

Serangan pada Ahad berlaku sehari selepas agensi perisikan Afghanistan mengatakan seorang komander kanan IS dibunuh oleh pasukan khas Afghanistan berhampiran Jalalabad.

Kejadian tembak-menembak antara pasukan keselamatan Afghanistan serta pemberontak di Jalalabad, ibu kota wilayah Nangarhar, masih berlaku pada petang Ahad dan mangsa korban kemungkinan meningkat, kata jurucakap gabenor wilayah itu, Attaullah Khogyani.

Jurucakap Kementerian Dalam Negeri, Tariq Arian mengesahkan tiga orang terbunuh sementara jurucakap Kementerian Kesihatan wilayah pula berkata, 24 cedera.

Taliban mengisytiharkan gencatan senjata selama tiga hari mulai Jumaat berikutan cuti Hari Raya Aidiladha umat Islam.

Taliban juga membantah terbabit dalam pengebom berani mati di wilayah Logar timur pada Khamis, yang mengorbankan sekurang-kurangnya sembilan orang dan mencederakan 40 yang lain, kata pihak berkuasa.

Afghanistan menyaksikan lonjakan keganasan baru-baru ini, dengan kebanyakan serangan didakwa dilakukan sekutu IS tempatan.

Usaha untuk memulakan rundingan damai antara Taliban dan Kerajaan Kabul terhenti setelah Taliban dan Amerika Syarikat (AS) menandatangani perjanjian pada bulan Februari, yang dilihat sebagai pelan tindakan – yang kononnya untuk mengakhiri perang puluhan tahun Afghanistan.

Kesepakatan itu dibuat untuk membolehkan AS mengakhiri pembabitan selama 19 tahun di Afghanistan, dan meminta Taliban menjamin wilayahnya tidak akan digunakan oleh kumpulan pengganas.

Selain itu, perjanjian berkenaan juga diharapkan dapat menjamin penyertaan Taliban dalam memerangi IS.

Laporan Pertubuhan Bangsa-Bangsa Bersatu (PBB) minggu lalu berkata, Afghanistan menyaksikan penurunan sebanyak 13 peratus dalam kalangan orang awam yang terbunuh serta cedera dalam keganasan di seluruh negara untuk enam bulan pertama tahun ini, berbanding dengan tempoh yang sama tahun lalu.

Laporan itu memberi pengakuan penurunan jumlah korban akibat pengurangan operasi oleh pasukan tentera antarabangsa – yang kini hanya bertindak ketika diminta dan menyokong pasukan Afghanistan – serta penurunan jumlah serangan IS.

Laporan itu berkata, PBB mencatatkan 17 serangan oleh IS yang menyebabkan korban awam selama enam bulan pertama tahun 2020 – menurun dari 97 serangan pada tempoh yang sama tahun lalu.

Secara keseluruhan, PBB berkata, 1,282 orang terbunuh dalam keganasan pada enam bulan pertama 2020 di Afghanistan dan 2,176 cedera. – Agensi


Krisis dengan Arab Saudi, Menteri Penerangan Lubnan letak jawatan

BEIRUT, 28 Rabiulakhir 1443H, Jumaat – George Kordahi meletak jawatan sebagai Menteri Penerangan Lubnan dalam usaha menamatkan pertelingkahan diplomatik dengan Arab Saudi yang dicetuskan oleh komen beliau sebelum ini.

Menurut Kordahi, beliau meletak jawatan sebelum Presiden Perancis melawat Riyadh dengan harapan Emmanuel Macron akan membantu mengurangkan krisis yang dibangkitkan mengenai komen peranan Arab Saudi dalam perang Yaman.

Sunni Arab Saudi dan Syiah Iran sudah lama berjuang untuk pengaruh di rantau ini, termasuk di Lubnan – yang sedang bergelut dengan krisis ekonomi mendalam dan sangat memerlukan sokongan kewangan daripada penderma serantau dan antarabangsa.

Selepas insiden itu, Arab Saudi mengusir duta Lubnan ke kerajaan itu, memanggil balik dutanya ke Beirut dan mengharamkan import Lubnan.

Negara Teluk lain, termasuk Emiriah Arab Bersatu (UAE), Bahrain dan Kuwait mengikut tindakan Arab Saudi dengan langkah yang sama terhadap Lubnan.

Kordahi enggan meletak jawatan dalam beberapa minggu selepas itu – walaupun Perdana Menteri, Najib Mikati meminta Menteri Penerangan itu meletakkan ‘kepentingan negara’ terlebih dahulu.

“Saya difahamkan daripada Mikati … bahawa Perancis mahu peletakan jawatan saya dilakukan sebelum lawatannya (Macron),” kata Kordahi pada sidang akhbar.

Beliau percaya Mikati mempunyai jaminan bahawa Macron akan membincangkan hubungan Lubnan dengan Riyadh.

Peletakan jawatan itu juga bertujuan untuk menghalang sebarang tindakan menghukum terhadap ratusan ribu rakyat Lubnan yang tinggal di negara Teluk Arab, katanya. – Agensi


JPA saran penjawat awam lapor salah laku di agensi masing-masing

BANGI, 26 Rabiulakhir 1442H, Sabtu – Penjawat awam digalakkan tampil melaporkan sebarang salah laku di kementerian, jabatan atau agensi masing-masing dalam usaha membendung ketirisan dan penyalahgunaan kuasa.

Ketua Pengarah Perkhidmatan Awam, Tan Sri Mohd Khairul Adib Abd Rahman berkata, pemberi maklumat mempunyai pelbagai saluran untuk menyampaikan maklumat kepada Suruhanjaya Pencegahan Rasuah Malaysia (SPRM) atau Unit Integriti di setiap jabatan masing-masing.

Beliau berkata, maklumat pelapor dirahsiakan dan diberi jaminan bahawa semua butiran yang diberikan kepada pihak berkuasa akan dilindungi dan hak keselamatan mereka terjaga mengikut Akta Perlindungan Pemberi Maklumat 2010 dan Akta Perlindungan Saksi 2009.

“Semua penjawat awam adalah tertakluk kepada Peraturan-Peraturan Pegawai Awam (Kelakuan dan Tatatertib) (1993)(P.U.A 395/1993) dan sebarang pelanggaran kepada mana-mana peraturan termasuk tidak melaporkan salah laku pegawai boleh dikenakan tindakan tatatertib.

“Pihak JPA menegaskan agar semua Ketua Jabatan memandang serius mengenai hal ini dan sentiasa memastikn sebarang ketirisan dan penyalahgunaan kuasa tidak berlaku di semua peringkat dalam kementerian, agensi atau jabatan,” katanya dalam kenyataan, hari ini.

Beliau berkata demikian sebagai memberi pandangan dan ulasan berkaitan isu yang dilaporkan media mengenai tekanan yang diterima oleh penjawat awam dalam aktiviti rasuah di organisasi masing-masing.

Mengulas lanjut, Mohd Khairul berkata, kerajaan sememangnya memandang serius mengenai sebarang salah laku yang membabitkan penjawat awam.

“Pihak JPA mengucapkan syabas dan tahniah kepada penjawat awam yang berani tampil ke hadapan bagi membendung salah laku tersebut.

“Ini menunjukkan merka mempunyai integriti yang sangat tinggi dan boleh menjadi contoh kepada penjawat awam yang lain.

“JPA juga ingin mengucapkan tahniah kepada SPRM dan agensi penguatkuasa atas tindakan proaktif dan berterusan bagi memastikan amalan rasuah dibanteras secara menyeluruh seterusnya dapat meningkatkan integriti dan tadbir urus yang baik dalam perkhidmatan awam,” katanya.


Tiada lesen perlombongan dilulus selepas pewartaan Hutan Simpan Chini 2019

KUANTAN, 1 Zulkaedah 1442H, Sabtu – Tiada lagi lesen baharu perlombongan dikeluarkan selepas kawasan seluas 4,600 hektar di Tasik Chini, Pekan diwartakan sebagai Hutan Simpan Chini pada 13 Mac 2019, menurut Pejabat Tanah dan Galian (PTG) Pahang.

Menurut kenyataan PTG Pahang hari ini, sebanyak 14 lesen telah dikeluarkan sebelum pewartaan itu dibuat dan daripada jumlah tersebut, hanya dua masih beroperasi.

Satu lesen akan tamat pada hujung bulan ini manakala lesen satu lagi pemegang pajakan atau operator berakhir pada hujung tahun ini.

“Pihak berkuasa negeri (PBN) komited memastikan tiada lesen baharu akan dikeluarkan di kawasan Tasik Chini selain tidak akan berkrompromi atas kegagalan pematuhan syarat oleh pemegang pajakan atau operator.

“Pada 17 Jun 2020, PBN telah mengeluarkan arahan berhenti kerja serta-merta kepada 11 pemegang pajakan atau operator di kawasan Tasik Chini kerana berlaku ketidakpatuhan pada syarat kelulusan perlombongan,” menurut kenyataan itu.

PTG Pahang berkata terdapat lapan agensi teknikal daripada kerajaan negeri dan persekutuan terlibat dalam penilaian pematuhan syarat aktiviti perlombongan, antaranya Jabatan Mineral dan Geosains (JMG), Jabatan Perhutanan Negeri Pahang (JPNP) dan Jabatan Alam Sekitar (JAS).

Jabatan lain ialah Jabatan Pengairan dan Saliran (JPS), Pejabat Tanah dan Daerah (PTD), Badan Kawal Selia Air, Jabatan Perhilitan Negeri (JPN) dan Jabatan Kerja Raya (JKR).

Selain itu, PBN juga telah mengeluarkan prosedur operasi standard (SOP) bagi Tindakan Pemulihan Akibat Ketidakpatuhan Kepada Syarat-syarat Kelulusan Aktiviti Perlombongan di Tasik Chini pada 20 Julai 2020 kepada semua pajakan dan operator berkenaan.

“Mereka hanya dibenarkan beroperasi setelah semua arahan dipatuhi, antaranya perlu melakukan penandaan sempadan yang jelas, menanam semula pokok, mendaftar penggunaan jentera, dikenakan bayaran bon jaminan RM250,000 dan menyediakan pos pasukan penguat kuasa.

“JPNP juga sejak 18 Nov 2019 hingga 30 Dis 2019, telah melaksanakan kerja pemulihan dan penanaman pokok di kawasan Tasik Chini melibatkan keluasan 1.2 hektar melalui Kumpulan Wang Amanah Pemulihan Bersama bernilai RM 250,000,” menurut kenyataan itu.

Menurut kenyataan itu, pemantauan terhadap kualiti air Tasik Chini juga sentiasa dilakukan sejak 2005 melibatkan 15 stesen pemantauan air, dan hasil pemantauan mendapati kualiti air ialah pada tahap bersih dan selamat untuk semua hidupan air.

Selain itu, JAS juga telah menguatkuasakan perintah penyediaan laporan penilaian kesan alam sekitar (EIA) bermula 2015 bagi memastikan kelestarian alam sekitar di situ. – Bernama


Cadangan RCI Tabung Haji ke Kabinet minggu ini

KUALA LUMPUR, 27 Zulhijjah 1441H, Isnin – Cadangan penubuhan Suruhanjaya Siasatan Diraja (RCI) Tabung Haji (TH) dijangka dibawa ke mesyuarat Kabinet minggu ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata pada masa sama, susulan perbincangan khusus dengan perdana menteri pada 12 Ogos lepas, perbincangan dari semasa ke semasa juga akan diteruskan dengan laporan yang akan dikemukakan oleh Menteri Kewangan.

“Insya-Allah, dalam mesyuarat Kabinet …kita akan bincangkanlah. Kalau tidak ada aral, akan dibincangkan minggu ini berkenaan isu-isu terkait dengan TH,” katanya kepada pemberita selepas majlis penyerahan watikah pelantikan 11 Ahli Lembaga Pemegang Amanah (ALPA) Yayasan Dakwah Islamiah Malaysia (Yadim) di sini, hari ini.

Menurutnya, perbincangan khusus itu bertujuan mendapatkan gambaran jelas mengenai TH sebelum cadangan dan kewajaran penubuhan RCI berhubung pelbagai isu dikaitkan dengan TH itu dibincangkan lebih lanjut.

“Apa yang penting, kita mahu memahami suasana dan hakikat sebenar TH yang sedang berlaku dan bagaimana cara terbaik untuk menanganinya.

“Semua orang mahu melihat TH ke hadapan dan kita sentiasa cuba meneliti dengan sebaik mungkin agar sebarang tindakan yang dibuat berasaskan kepada kenyataan, hujah dan bukti,” katanya.

Sementara itu, Zulkifli berharap barisan ALPA Yadim yang baharu dilantik mampu menjana idea dan memberi nasihat dalam melaksanakan fungsi yang telah ditetapkan.

“Kepelbagaian latar belakang dan pengalaman seperti bidang agama, akademik, pengurusan dan gerakan dakwah sesuai dalam menggerakkan agendanya iaitu meletakkan Islam di negara ini di kedudukannya yang sebenar melalui medan dakwah yang penuh hikmah,” katanya. – Bernama


‘Tiada siapa boleh halang perjuangan Turkiye tentang keganasan’

ANKARA, 16 Rabiulawal 1445H, Isnin – Dua pegawai polis cedera apabila salah seorang daripada dua pengganas meletupkan dirinya di hadapan Jabatan Keselamatan Am di ibu negara Turkiye, Ankara.

“…Dua pengganas, yang tiba dengan kenderaan komersial ringan di hadapan pintu pagar Jabatan Keselamatan Am, melakukan serangan bom.

“Salah seorang pengganas meletupkan dirinya dan seorang lagi pengganas telah dineutralkan,” kata Menteri Dalam Negeri, Ali Yerlikaya di X.

Yerlikaya berkata, dua pegawai polis cedera dalam serangan itu, yang berlaku pada 9.30 pagi waktu tempatan (0630GMT).

Media melaporkan, Pejabat Ketua Pendakwa Raya Ankara melancarkan siasatan terhadap serangan pengganas, manakala Mahkamah Keamanan Jenayah Ankara telah mengeluarkan larangan akses media dan penerbitan.

Berikutan letupan itu, pasukan polis meningkatkan kawalan keselamatan di kawasan sekitar.

Jalan utama Ataturk Boulevard ditutup kepada lalu lintas kerana letupan berhampiran salah satu pintu Perhimpunan Agung Negara.

Menulis pada X, beliau mendoakan agar pegawai polis yang sedang menerima rawatan cepat sembuh.

Naib Presiden Turkiye, Cevdet Yilmaz berkata pada X bahawa percubaan mereka untuk mengganggu keamanan tidak akan berjaya.

Sementara itu, Menteri Kehakiman Yilmaz Tunc mengecam serangan itu dan mendoakan pegawai polis yang cedera segera sembuh.

“Serangan ini sama sekali tidak akan menghalang perjuangan Türkiye menentang keganasan. Ia akan diteruskan dengan lebih bersungguh-sungguh,” kata Tunc pada X. – Agensi


Pengganas Israel tembak mati pemuda Palestin

RAMALLAH, 6 Safar 1444H, Sabtu – Seorang pemuda Palestin maut ditembak oleh askar pendudukan Israel di persimpangan Beit Einoun, utara Hebron di selatan Tebing Barat yang diduduki, menurut Kementerian Kesihatan.

Dalam kejadian pada Jumaat, tentera melepaskan tembakan ke arah pemuda itu – yang identitinya belum dikenal pasti – menyebabkan mangsa cedera parah.

Pemuda berkenaan dibiarkan tanpa sebarang bantuan kecemasan dan paramedik turut dihalang membantu.

Menurut saksi dan sumber tempatan, mangsa dibiarkan selama beberapa minit di tanah sehingga dia disahkan meninggal dunia akibat kecederaan itu.

Video yang dikongsi di media sosial menunjukkan askar Israel melepaskan tembakan ke arah lelaki itu yang sudah tidak berdaya di atas tanah.

Sejurus selepas insiden itu, pertempuran meletus antara tentera Israel dengan penunjuk perasaan Palestin di persimpangan berkenaan, sehingga menyebabkan beberapa cedera akibat gas pemedih mata. – Agensi


Bantah rancangan bina hotel di kawasan masjid Uyghur

WASHINGTON, 10 Safar 1443H, Jumaat – Lebih 40 organisasi hak sivil muslim-Amerika mengumumkan kempen memboikot Hilton Worldwide, susulan hasrat syarikat itu membina sebuah hotel di kawasan masjid Uyghur yang dirobohkan oleh pihak berkuasa di wilayah Xinjiang.

Bercakap pada sidang media yang diadakan di hadapan ibu pejabat Hilton di Virginia, Majlis Hubungan Amerika-Islam (CAIR) berkata, mereka telah ‘berunding secara tidak langsung’ dengan kumpulan hotel – meminta mereka untuk membatalkan rancangan – namun perbincangan itu tidak berjaya.

Pengarah Eksekutif CAIR, Nihad Awad menegaskan, projek itu adalah pelanggaran hak asasi manusia yang menyumbang kepada pemusnahan budaya dan pegangan Uyghur.

“Hari ini (semalam), kami mengumumkan kempen boikot global terhadap Hilton.

“Anda dan saya mempunyai pilihan untuk memilih tempat tempat ketika dalam perjalanan atau melakukan mesyuarat perniagaan, mengadakan masjlis atau jamuan,” katanya.

Awad berkata, mereka diberitahu mengenai cadangan projek itu pada awal bulan Jun.

Kira-kira 16,000 masjid di 900 lokasi Xinjiang hancur sebahagian atau sepenuhnya antara 2017 dan 2020, menurut penyelidikan oleh Institut Dasar Strategik Australia.

Kemusnahan telah disahkan oleh laporan di lapangan serta perbandingan foto satelit dari tahun-tahun sebelumnya hingga sekarang.

China telah melaksanakan kempen yang panjang terhadap penduduk Uyghur dengan tahanan beramai-ramai, pensterilan paksa, memisahkan anak-anak dari keluarga serta memusnahkan lokasi keagamaan dan budaya.

Bagaimanapun negara itu menolak dakwaan tersebut. – Agensi


16 maut keracunan karbon monoksida di China

BEIJING, 9 Safar 1442H, Ahad – Enam belas pekerja maut manakala seorang lagi kritikal setelah terperangkap di bawah tanah, di sebuah lombong arang batu di barat daya China pada Ahad.

Memetik agensi berita Xinhua, pemerintah berkata, sebuah tali sawat yang terbakar di lokasi kejadian pada awal pagi tadi menyebabkan penghasilan gas karbon monoksida yang berbahaya.

Pemerintah daerah Qijang dalam kenyataan di laman sosial Weibo berkata, punca kemalangan masih dalam siasatan.

Sementara itu, pasukan perubatan sedang berjuang untuk menyelamatkan nyawa mangsa yang masih hidup.

Lombong Songzao Coal Mine dimiliki oleh firma tenaga negeri Chongqing Energy dan terletak di luar bandar Chongqing.

Kemalangan di kawasan perlombongan adalah perkara biasa terjadi di negara tanah besar itu, di mana industri berkenaan mempunyai rekod buruk dari segi keselamatan serta peraturan yang tidak ketat.

Sekurang-kurangnya 14 pelombong terbunuh dalam satu letupan arang batu dan gas pada Disember lalu di sebuah lombong di wilayah Guizhou barat daya.

Pada Disember 2018, seramai tujuh pelombong terbunuh di Chongqing akibat ditimpa serpihan penyambung konkrit yang pecah.

Oktober tahun sama, 21 pelombong maut di wilayah Timur Shandong akibat daripada tekanan di dalam lombong menyebabkan batu pecah dan memerangkap pekerja.

Hanya seorang pelombong berjaya diselamatkan dalam kejadian itu. -Agensi


COVID-19: Amman laksana perintah berkurung di 7 bangunan

DUBAI, 28 Zulhijjah 1441H, Selasa – Pihak berkuasa Amman telah melaksanakan perintah berkurung di tujuh bangunan kediaman, berikutan kebimbangan penularan wabak COVID-19, lapor agensi berita negeri Petra.

Gabenor di ibu negara, Saad Shehabi berkata, pasukan keselamatan dan perubatan telah dikerahkan untuk menangani wabak berkenaan, selain memastikan penduduk mengikuti langkah-langkah keselamatan.

Bangunan-bangunan terbabit yang terletak di kawasan terpisah di Amman, disterilkan dan ujian saringan telah dilaksanakan ketika pengasingan penduduk.

Perintah berkurung akan berkuatkuasa sehingga keputusan ujian diumumkan. -Agensi


Kelemahan rakyat patuh SOP punca kes COVID-19 melonjak semula

Oleh Zuhayati Yazid

BANGI, 5 Rejab 1443H, Isnin – Kelemahan orang ramai dalam mematuhi prosedur operasi standard (SOP) menjadi punca kes COVID-19 melonjak semula, kata Timbalan Presiden Pertubuhan Doktor-Doktor Islam Malaysia (Perdim), Dr Norzaidi Zakaria.

“Kalau dilihat hari ini, rakyat seolah-olah bebas daripada COVID-19 sehingga tiada lagi penjarakan dan SOP itu hanya dilihat sebagai kenangan atau sekadar digantung semata-mata tanpa dipatuhi lagi.

“Sedangkan pematuhan SOP yang jelas dan ketat itu telah terbukti sebelum ini mampu menyelamatkan kes daripada terus bertambah.

“Namun kini tidak ramai yang masih kekal berada dalam keadaan berjaga-jaga dan mematuhi SOP yang ditetapkan,” katanya ketika dihubungi Ismaweb.net hari ini.

Beliau berkata demikian sebagai mengulas lonjakan semula kes COVID-19 daripada varian Omicron yang kembali mengganas sejak kebelakangan ini.

Namun, Dr Norzaidi menjelaskan, situasi kini sudah jauh berbeza dengan sebelum ini ketika rakyat belum diberikan vaksinasi.

Tegasnya, keadaan kini lebih selamat selepas lebih 90 peratus penduduk mendapat vaksinasi lengkap.

“Kini, semua faktor itu berubah ketara apabila kadar pemberian vaksin kita antara terbaik di dunia, kesan klinikal berikutan varian Omicron pula tidak begitu teruk berbanding varian sebelum ini.

“Begitu juga kadar kematian tidak setinggi dahulu lagi, walaupun kes melonjak melebihi 10,000, semua ini hasil daripada keberkesanan daripada pemberian suntikan vaksin,” katanya.

Bagaimanapun, sebagai langkah mengawal keadaan, beliau mengesyorkan supaya arahan bekerja dari rumah (BDR) dikembalikan semula.

“Semua ini boleh dilihat sebagai usaha kerajaan mengatasi selain mengelak ramai yang berada di luar rumah.

“Tidak salah sekiranya kembalikan kembalikan peraturan bekerja dari rumah semula, keadaan perkara itu banyak mempengaruhi persekitaran sekali gus dapat mengekang daripada kes terus melonjak,” katanya.

Pun begitu, kerajaan tidak perlu lagi mengembalikan Perintah Kawalan Pergerakan (PKP) kerana ia dianggap tidak praktikal selain tidak menyelesaikan masalah.

PKP secara menyeluruh juga hanya akan memburukkan keadaan termasuk dari sudut ekonomi, kesihatan dan masalah sosial sahaja, katanya.

Sebaliknya, kerajaan perlu bertegas dan mengembalikan serta mengetatkan semula SOP yang diguna pakai semua pihak.

Pada masa sama, Dr Norzaidi berkata, usaha pemberian vaksin dos penggalak juga perlu diperhebatkan lagi supaya imunisasi seseorang menjadi lebih kuat.

Beliau tidak menafikan ramai yang menolak suntikan penggalak berikutan bimbang dengan kesan negatif yang diterima.

“Sepatutnya pihak yang bertanggungjawab memberi maklumat dan penjelasan sebenar terhadap kesan supaya suntikan ini tidak memberi gambaran yang negatif kepada pengguna,” katanya.


Negara haram Israel isytihar darurat di Lod

TEL AVIV, 30 Ramadan 1442H, Rabu – Negara haram Israel mengisytiharkan darurat di Lod, tenggara Tel Aviv, ketika polis menuduh penduduk Arab melakukan ‘rusuhan besar-besaran’.

Perkara itu diumumkan Perdana Menteri, Benjamin Netanyahu selepas insiden seorang Arab Israel terbunuh di Lod baru-baru ini, ketika keganasan meningkat selepas rejim Zionis menyerang wilayah Palestin.

Bandar dihuni 77,000 orang, termasuk 47,000 orang Yahudi Israel dan 23,000 orang Arab, telah menjadi lokasi pertempuran ganas pada Isnin.

Polis Israel berkata, rusuhan meletus oleh beberapa penduduk Arab dan membahayakan masyarakat.

Netanyahu dilaporkan pergi ke bandar itu, yang berada di pinggir pusat ekonomi Tel Aviv berhampiran lapangan terbang Ben Gurion, untuk merayu kedamaian.

Sementara itu, Setiausaha Negara Amerika Syarikat (AS), Antony Blinken dalam perbincangan dengan Menteri Luar Negeri Israel, Gabi Ashkenazi pula mengulangi seruan untuk menghentikan kekerasan.

Blinken mengulangi seruannya kepada semua pihak untuk mengurangkan ketegangan dan menghentikan keganasan, yang meragut nyawa orang awam Israel dan Palestin, termasuk kanak-kanak. – Agensi


Ancam infrastruktur, Jerman lanjut sekatan COVID-19

BERLIN, 22 Jamadilakhir 1443H, Selasa – Jerman melanjutkan langkah pandemik semasa negara ini selepas panel pakar yang dilantik kerajaan memberi amaran bahawa varian Omicron boleh membawa infrastruktur kritikal dalam ekonomi terbesar Eropah itu ke ambang kehancuran.

Canselor Olaf Scholz berkata, beliau bersetuju dengan ketua-ketua negeri Persekutuan untuk melanjutkan sekatan seperti mengehadkan perhimpunan persendirian kepada 10 orang dan memerlukan bukti penerimaan dos penggalak atau ujian negatif di restoran.

“Kini tiba masanya untuk terus berada di landasan,” kata Scholz selepas mesyuarat pada Isnin.

Kerajaan akan mempertimbangkan semula untuk melonggarkan atau mengetatkan langkah sekiranya berlaku peningkatan atau penurunan jumlah jangkitan yang sangat mendadak, katanya.

Scholz dan Ketua Menteri juga bersetuju untuk mengutamakan penggunaan ujian PCR COVID-19 dan meningkatkan kapasiti ujian bagi menghadapi peningkatan jangkitan.

Bagaimanapun ujian PCR bersubsidi hanya akan digunakan untuk kumpulan dan kakitangan yang berisiko di klinik serta rumah jagaan.

Pertemuan seterusnya dengan pemimpin negeri untuk membincangkan kemungkinan langkah kawalan COVID-19 dijadualkan berlangsung pada 16 Februari, kata canselor.

Menurut data dari Institut Robert Koch (RKI) untuk penyakit berjangkit, pada Isnin, Jerman melaporkan 63,393 kes baharu COVID-19 – meningkat 86 peratus daripada seminggu lalu.

Menteri Kesihatan, Karl Lauterbach awal bulan ini berkata, beliau menjangkakan gelombang jangkitan akan memuncak pada pertengahan Februari.

Di Berlin – yang kadar kes bagi setiap 100,000 penduduk dalam tempoh tujuh hari lalu mencecah 1,465 – kedua tertinggi di Jerman – kehadiran wajib sekolah akan ditangguhkan sehingga akhir Februari, kata Datuk Bandar, Franziska Giffey. – Agensi


Kedah tak bubar DUN bukan kerana takut kalah

BANGI, 13 Syaaban 1443H, Rabu – Kedah mengambil pendirian selari dengan Negeri Sembilan dan Selangor untuk tidak membubarkan Dewan Undangan Negeri (DUN) sekiranya Pilihan Raya Umum Ke-15 (PRU15) diadakan dalam tempoh terdekat.

Menteri Besar, Datuk Seri Muhammad Sanusi Md Nor berkata, pihaknya membuat pendirian sedemikian bagi membolehkan kerajaan meneruskan kerja pentadbiran dan menguruskan negeri seperti yang sudah dirancang.

“Kedah tidak akan membubarkan DUN sehingga tamat penggal sama seperti Kelantan dan Terengganu.

“Saya yakin ada negeri-negeri lain akan membuat pengumuman yang serupa.

“Tunggulah habis tahun. Bolehkan, bukan jadi masalah pun, yang nak jadi awal tu yang jadi masalah. Pasal apa nak kelam kabut,” katanya seperti dipetik akhbar tempatan, hari ini.

Beliau pada masa sama menepis persepsi bahawa keputusan Kedah tidak membubarkan DUN adalah disebabkan takut kepada kekalahan.

“Mahu takut buat apa dengan kalah, ini adat bermain atau berlawan, kalah bukan tidak biasa.

“Lama dah (sebelum ini PAS) kalah, takut buat apa kalah, kita lawan dulu (baru tahu),” katanya.

Dalam pada itu, Muhammad Sanusi turut berharap Perdana Menteri, Datuk Seri Ismail Sabri Yaakob terus bertegas dan tidak membubarkan Parlimen selain mentadbir kerajaan sedia ada sehingga tamat penggal.

Semalam, Presiden PAS, Tan Sri Abdul Hadi Awang mengulas mengenai keputusan parti itu yang tidak akan membubarkan DUN di tiga negeri dikuasainya iaitu Kedah, Kelantan dan Terengganu hingga habis penggal, tahun depan.

Ditanya samada keputusan itu akan mendatangkan kerugian dari segi kewangan kerana menyebabkan PRU dan Pilihan Raya Negeri (PRN) terpaksa diadakan secara berasingan, Muhammad Sanusi menegaskan, disebabkan itu semua pihak perlu memastikan PRU tidak diadakan lebih awal.

“Saya cadangkan PRU pun kita buatlah selepas habis penggal. Tak salah pun buat begitu.

“Yang timbul masalah sekarang ini sebab ada pihak nak buat PRU awal. Kenapa nak kalut-kalut. Tentulah kerana ada udang di sebalik mi,” katanya.


Ambilan guru one-off langkah terbaik tangani guru bersara awal

Oleh Zuhayati Yazid

BANGI, 25 Zulkaedah 1444H, Rabu – Temuduga pengambilan guru one-off perlu dipercepatkan bagi mengatasi masalah kekurangan guru yang bersara awal.

Sebelum ini, Menteri Pendidikan, Fadhlina Sidek memaklumkan, Guru Bahasa Melayu dan Inggeris paling ramai memilih untuk bersara awal dalam perkhidmatan pendidikan sejak dua tahun lalu.

Mengikut rekod, pihaknya mendapati kira-kira 6,890 pegawai dalam sektor perkhidmatan pendidikan memohon persaraan pilihan.

Mengulas perkara itu, Presiden Ikatan Guru-Guru Muslim Malaysia (i-Guru), Mohd Azizee Hassan berkata, hal ini perlu diberi perhatian supaya sistem pendidikan negara tidak terjejas dan memberi kesan yang serius.

Justeru katanya, langkah Kementerian Pendidikan (KPM) membuka pengambilan guru secara one-off adalah tindakan tepat bagi mengisi kekosongan guru yang bersara awal.

“Maka, Suruhanjaya Perkhidmatan Pendidikan (SPP) perlu memainkan peranan efektif dan memudahkan proses tersebut dengan tidak mempelbagaikan karenah dalam pengambilan berkenaan,” katanya kepada Ismaweb.net, hari ini.

Mengulas lanjut, Ustaz Mohd Azizee yakin kerja-kerja pengkeranian dan tidak cekap menguasai kemahiran digital membabitkan guru-guru di pedalaman antara faktor utama ramai memilih untuk bersara awal.

Atas sebab itu, SPP perlu mewujudkan jawatan tambahan khusus untuk kerja-kerja pengkeranian dan dokumentasi.

“Dengan adanya perjawatan tersebut, guru-guru boleh memfokuskan tugas mengajar di kelas sahaja dan sekali gus akan mengurangkan beban mereka.

“Paling penting dapat mengurangkan hasrat mereka untuk bersara awal,” katanya.


Malaysia laksana 15,565 jujukan genom virus COVID-19

PUTRAJAYA, 8 Syawal 1443H, Isnin – Malaysia telah melaksanakan 15,565 penjujukan genom virus SARS-CoV-2 dalam tempoh 1 September 2021 hingga 27 April 2022 bagi mengenal pasti jenis varian COVID-19 utama di negara ini, menurut Kementerian Sains, Teknologi dan Inovasi (MOSTI).

Penjujukan genom itu dilaksanakan oleh makmal di bawah MOSTI, Kementerian Kesihatan (KKM) dan Kementerian Pengajian Tinggi (KPT) menerusi projek penelitian genomik virus SARS-CoV-2.

Hasil penjujukan genom itu, sebanyak 7,245 sampel atau 46.55 peratus dikenal pasti sebagai varian Delta, 6,374 sampel atau 40.95 peratus adalah varian Omicron, Beta (283 sampel atau 1.82 peratus), Alpha (33 sampel atau 0.21 peratus) manakala bakinya varian lain.

“Sampel-sampel ini dipilih oleh KKM dan diambil dari semua negeri di Malaysia. Maklumat genom virus SARS-CoV-2 berkenaan telah dimuat naik ke pangkalan data Global Initiative on Sharing Avian Influenza Data (GISAID),” kata MOSTI dalam kenyataan hari ini.

Menurut MOSTI, analisis garis masa pola perubahan varian di Malaysia menunjukkan peningkatan jumlah varian Delta dan Omicron masing-masing bermula sekitar Ogos 2021 dan Disember 2021.

Projek penelitian genomik virus SARS-CoV-2 itu dilaksanakan secara berfasa iaitu Fasa 1 bermula 1 September 2021 hingga Mac 2022, Fasa 2 bermula Mac 2022 hingga September 2022 serta fasa-fasa selanjutnya.

Sementara itu, MOSTI berkata, dana tambahan sebanyak RM15 juta di bawah Program Imunisasi COVID-19 Kebangsaan (PICK) telah diluluskan bagi membiayai projek penelitian genomik virus SARS-CoV-2 Fasa 3.

“Projek penelitian genomik virus SARS-CoV-2 itu amat penting dan strategik bagi mengenal pasti serta memantau varian virus SARS-CoV-2 di Malaysia terutamanya varian membimbangkan (VOC) seperti varian Omicron dan Delta,” katanya.

Menurut MOSTI, konsortium 11 buah makmal yang diselaraskan oleh Institut Genom dan Vaksin Malaysia-Institut Bioteknologi Kebangsaan Malaysia (MGVI-NIBM) menyasarkan untuk menjujuk sebanyak 15,000 tambahan genom virus SARS-CoV-2.

Konsortium 11 buah makmal itu terdiri daripada MGVI-NIBM di bawah MOSTI,  Institut Penyelidikan Perubatan (IMR) di bawah Kementerian Kesihatan (KKM) dan sembilan buah makmal di bawah Kementerian Pengajian Tinggi (KPT).

Antara makmal di bawah KPT yang terlibat adalah Institute of Health and Community Medicine dari Universiti Malaysia Sarawak, Hospital Universiti Sains Malaysia, Hospital Pengajar Universiti Putra Malaysia dan Institut Penyelidikan Bioteknologi Universiti Malaysia Sabah.

“Maklumat berkenaan genom varian virus SARS-CoV-2 adalah amat penting untuk kerajaan mengambil tindakan yang wajar dan khusus bagi mengawal dan membendung penularan varian-varian berkaitan.

“Pada masa ini, kadar penelitian genomik bagi negara kita masih kurang daripada satu peratus, bagaimanapun Fasa 3 ini adalah sebahagian dari usaha positif bagi mencapai sekurang-kurangnya satu peratus kadar penelitian genomik seperti yang disasarkan oleh kerajaan,” katanya. – Bernama


Sembilan terkorban gerabak kereta api terbakar di selatan India

NEW DELHI, 9 Safar 1445H, Sabtu – Sekurang-kurangnya sembilan orang terbunuh, manakala lebih 50 cedera dalam kebakaran di gerabak kereta api yang tidak bergerak berhampiran stesen kereta api Madurai di Tamil Nadu awal pagi tadi.

Pihak Kereta Api Selatan India dalam satu kenyataan mengesahkan terdapat korban di Madurai Yard di selatan Tamil Nadu Selatan, ekoran daripada ‘silinder gas haram’ yang mencetuskan kebakaran.

Pegawai berkata, kebakaran dilaporkan berlaku dalam koc persendirian pada Sabtu dan anggota bomba telah berada di lokasi kejadian.

“Penumpang dalam koc persendirian telah menyeludup tabung gas secara haram dan ini menyebabkan kebakaran. Ramai penumpang keluar dari koc apabila menyedari kebakaran itu,” kata kenyataan yang dikeluarkan oleh Southern Railways.

Jurucakap Daerah Madurai, Sali Thalapathi, berkata, tiga daripada sembilan mangsa yang meninggal dunia adalah wanita.

“Kesemua mayat belum dikenal pasti setakat ini,” katanya.

Rakaman video menunjukkan api besar merebak daripada tingkap gerabak kereta api dan beberapa penumpang berjaya menyelamatkan diri.

Laporan media tempatan menyatakan, penumpang membawa silinder gas secara haram ke dalam gerabak menyebabkan bahan bakar itu meletup ketika cuba menggunakannya. – Agensi


Iraq bincang kurangkan eksport minyak?

BAGHDAD, 30 Rabiulakhir 1445H, Selasa – Iraq dilaporkan dalam perbincangan untuk mengurangkan pengeluaran minyak negara, sebagai reaksi kepada keputusan mesyuarat tergempar Pertubuhan Kerjasama Islam (OIC) dan Liga Arab berkaitan Gaza, baru-baru ini.

Sumber kerajaan Iraq mendedahkan, Perdana Menteri, Muhammad Shia Al-Sudani bertemu dengan menteri minyak dan penasihat tenaga dan ekonomi pada Sabtu lalu, untuk membincangkan langkah pengurangan eksport mintak sebanyak satu juta tong sehari.

Sumber mendakwa, keputusan itu mungkin diambil kerana kegagalan sidang kemuncak Arab-Islam untuk mencapai penyelesaian berkesan mengenai gencatan senjata di Gaza.

Ini berikutan lebih 11,000 rakyat Palestin terbunuh, di mana kebanyakannya adalah kanak-kanak dan wanita dalam siri pengeboman tanpa henti rejim Israel di Gaza sejak 7 Oktober lalu.

Terdahulu, pemimpin Islam dan Liga Arab mengecam tindakan tidak berperikemanusiaan di Gaza, tetapi enggan mengenakan sekatan ekonomi dan politik terhadap Israel yang berterusan mengebom penduduk Gaza.

Hasil resolusi dalam Sidang Kemuncak Liga Arab dan OIC di Riyadh pada Sabtu telah menonjolkan perpecahan kalangan pemimpin wilayah Arab dalam menangani krisis yang mungkin akan membabitkan negara lain, lapor AFP.

Beberapa negara Arab, diketuai oleh Algeria, menggesa hubungan diplomatik dan ekonomi dengan Israel diputuskan sepenuhnya.

Namun sekurang-kurangnya tiga negara, termasuk Emiriah Arab Bersatu (UAE) dan Bahrain yang menormalisasikan hubungan dengan Israel pada tahun 2020, menolak cadangan itu.

Walaupun beberapa negara Arab dan Islam mengutuk serangan itu, sehingga kini masih tiada tindakan progresif diambil bagi menegur perbuatan jenayah rejim Israel.- Agensi


Khairy mahu bertahan di Sungai Buloh hingga menang

KUALA LUMPUR, 2 Jamadilakhir 1444H, Isnin — Bekas Ahli Parlimen Rembau, Khairy Jamaluddin memindahkan keahliannya di dalam UMNO dari Rembau ke Sungai Buloh, tempat beliau bertanding pada Pilihan Raya Umum ke-15 (PRU15).

Dalam video TikTok yang disiarkan di akaun Barisan Nasional (BN) Sungai Buloh, bekas Menteri Kesihatan itu mengumumkan pada satu majlis di Sungai Buloh bahawa namanya dalam sistem keahlian UMNO kini diletakkan di bawah lokasi itu.

“Apa yang penting, seperti yang saya katakan sebelum ini, saya datang ke sini bukan sahaja untuk bersaing (dalam PRU15) dan saya tidak akan kalah dan hilang — tidak.

“Saya akan kekal di sini sehingga kita memenangi kerusi Parlimen Sungai Buloh,” katanya sambil mendapat tepukan gemuruh daripada hadirin.

Khairy melabelkan dirinya sebagai seorang yang ‘perfectionist’, sambil mengatakan bahawa apabila kalah, beliau adalah jenis yang akan terus bertahan sehingga menang.

“Adalah juga tidak adil kepada tuan-tuan dan puan-puan bahawa saya datang ke sini sebagai calon bidan terjun, calon saat akhir, calon berprofil tinggi, dan selepas tidak menang saya pusing dan mencari tempat lain,” katanya.

Khairy berkata, beliau telah membincangkan perkara itu dengan Ketua UMNO bahagian Sungai Buloh, Datuk Megat Firdouz dan Timbalan, Datuk Harrison Hassan yang disifatkan sebagai rakannya.

“Mengenai isu pemilihan (calon untuk pilihan raya umum akan datang), kita akan berbincang sebagai adik-beradik apa yang perlu dilakukan,” katanya.

Beliau menyatakan keyakinannya bahawa Sungai Buloh akhirnya boleh menjadi kubu kuat BN.

“Jika kita sentiasa selesa, sentiasa menang, tidak perlu berdepan cabaran, maka kita tidak boleh menjadi pejuang yang hebat.

“Saya rasa kita boleh jadikan Sungai Buloh sebagai kubu kuat BN, insya-Allah,” katanya.

Pada PRU15, Khairy kalah kerusi Parlimen Sungai Buloh kepada calon Pakatan Harapan, Datuk R. Ramanan dengan perbezaan tipis of 2,693 undi.